Урок 6: «Я і мая школа. Паўтарэнне».

**МЭТА:** замацаванне ўмення правільна вымаўляць адметныя гукі беларускай мовы.

**ЗАДАЧЫ:** вучыць вымаўляць беларускія словы на аснове слыхавога ўспрымання; фарміраваць уменне адказваць на пытанне, карыстаючыся словамі самога пытання; садзейнічаць паўтарэнню лексікі на тэму «Я і мая школа», ужыванню іх у простых сказах; выхоўваць цікавасць да вывучэння роднай мовы.

**АБСТАЛЯВАННЕ:** фотаздымак сваёй школы, прэзентацыя, мазаіка «Мая сям’я», індывідуальныя малюнкі «Гукавы лабірынт», дэманстрацыйныя малюнкі «Вучні на розных уроках» *(малюнкі з ўрока 2)*, індывідуальныя карткі «Знайдзі адрозненне», індывідуальны «лексічны квадрат» *(урок 3)*, індывідуальныя карткі «Знайдзі героя твора».

**Каментарый для размяшчэння элементаў мазаікі. Малюнак з выявай сям’і разразаецца на пяць частак:** першы элемент схаваны ў вучэбным дапаможніку па матэматыцы, другі элемент — за тэматычным малюнкам «Працоўнае навучанне», трэці элемент — каля скрынкі з крэйдай, чацвёрты элемент — з адваротнага боку дошкі, пяты элемент дорыць настаўнік.

Ход урока

I. АРГАНІЗАЦЫЙНЫ ЭТАП.

*Настаўнік замацоўвае на дошцы ці дэманструе на слайдзе фотаздымак канкрэтнай школы (дзе адбываецца ўрок). Вучні стаяць каля сваіх парт.*

**Настаўнік.** Што вы бачыце на фотаздымку? Назавіце нумар школы, у якой вы вучыцеся. Як называюць дзяцей, што вучацца ў школе? Займаюць свае месцы вучаніцы, займаюць свае месцы вучні. Як называецца мая прафесія? Павітайцеся са мной. Павітайцеся са сваім суседам па парце. Якія словы вы выкарыстоўвалі? Скажыце ўголас.

II. ЭТАП ПАЎТАРЭННЯ НОВЫХ ВЕДАЎ І СПОСАБАЎ ДЗЕЙНАСЦІ.

**Настаўнік.** Як называецца ўрок, які зараз ідзе? Што мы робім на ўроку беларускай мовы?

Мэтавызначэнне

**Настаўнік.** Вы ўжо добра ведаеце новыя словы, з дапамогай якіх зможаце расказаць пра школу?

Сёння на ўроку вашы веды дапамогуць адгадаць, пра што мы будзем вучыцца расказваць па-беларуску на наступных уроках. Кожнае заданне, з якім вы справіцеся, дапаможа вам знайсці кавалак мазаікі, які падкажа правільны адказ.

***Замацаванне навыку вымаўлення асаблівых гукаў беларускай мовы «Гукавы лабірынт»***

*Першае заданне звязана з асаблівымі гукамі беларускай мовы.*

**Настаўнік.** Якія асаблівыя гукі вы памятаеце?

*У кожнага вучня на парце знаходзіцца аркуш з малюнкамі. Задача — пракласці правільны маршрут: знайсці малюнак, у назве якога сустрэнецца гук, які будзе вымаўляць настаўнік, і правесці да яго дарожку ад стартуа, а пасля — ад аднаго малюнка да другога. (Дадатак 2.)*



**Настаўнік.** На старт!

**[г], [шч], [ў], [ч].**

***Праверка:***настаўнік называе гук, а вучні — слова. Потым настаўнік і вучні мяняюцца ролямі.

***Паўтарэнне лексікі на тэму «Вучэбныя заняткі» (малюнкі з дадатку да ўрока 2)***

**Настаўнік.** Да якога малюнка прывяла дарожка? На якім уроку выкарыстоўваюцца лічыльныя палачкі? Дзе можна пашукаць першы элемент мазаікі? *(У падручніку па матэматыцы.)* Што робяць на ўроку матэматыкі?

*Вучні будуюць сказы: «На матэматыцы лічаць» і інш.*

**Настаўнік.** Паглядзіце ўважліва на слайд (сваю картку): якія рэчы засталіся? На якіх уроках іх выкарыстоўваюць? *(Свісток — на фізічнай культуры, сшытак — на пісьме, ноты — на музыцы, літары — на чытанні, фарбы — на маляванні, лісце — на вучэбным прадмеце «Чалавек і свет».)*

Каб здагадацца, дзе знаходзіцца наступны элемент мазаікі, неабходна, каб кожны з вас змог па малюнку назваць вучэбны прадмет і сказаць, што на ім робяць. *(Акрамя малюнкаў з прадмета «Працоўнае навучанне».)*

Прыём «Далей»

*Прыём арганізуюцца па радах. Вучні кожнага рада выходзяць да дошкі, становяцца адно за адным. Настаўнік паказвае тэматычны малюнак «Вучні на ўроку». Задача першага вучня ў калоне — назваць урок і што на ім робяць, а пасля стаць у канец калоны. Калі вучань не можа нічога сказаць па малюнку, ён гаворыць «далей» і ідзе ў канец калоны. Вучні двух радоў, што засталіся на месцах, уважліва слухаюць. Калі адказ правільны, пляскаюць 1 раз у далоні. Калі вучань гаворыць «далей», настаўнік называе правільны варыянт. Кожнаму раду адведзена 1 хвіліна. Мэта прыёма — каб усе вучні змаглі назваць урок і вучэбнае дзеянне (калі не з першага, то з другога ці трэцяга разу). Вучням, у якіх ёсць цяжкасці ў запамінанні, настаўнік паказвае ў іх чаргу адзін і той жа малюнак, каб стварыць сітуацыю поспеху.*

**Настаўнік.** Вы добра справіліся з заданнем. Даю падказку: пра які ўрок мы не ўспомнілі? *(Працоўнае навучанне.)*

*Настаўнік размяшчае ў класе прадметны малюнак, дзе вучань ці вучаніца нешта рэжуць.*

*З адваротнага боку малюнка прымацаваны другі элемент мазаікі.*

***Паўтарэнне лексікі на тэму «Школьныя рэчы»***

**Настаўнік.** На кожным уроку вы выкарыстоўваеце школьныя рэчы. У наступным заданні прапаную вам знайсці адрозненні на малюнках. *(Дадатак 3.)*

*Кожны вучань атрымлівае аркуш паперы з малюнкамі. Трэба паставіць кропку каля тых прадметаў, што адрозніваюцца на малюнку, і назваць свайму суседу.*

**Настаўнік.** Думаю, што вы добра ведаеце школьныя рэчы і справіцеся з заданнем «Квадрат».

*Работа арганізуецца з «Лексічным квадратам». (Дадатак да ўрока 3.)*

*Настаўнік прапануе фішкай рухацца на клеткі, дзе размешчаны малюнак прадмета, які ён называе. Напрыклад, старт —* ***фарбы****, затым —* ***каляровая папера, нажніцы, папка, кардон, фламастары, пенал, аркуш паперы, гумка, вокладка, тачылка, пэндзлік, падручнік, аловак, сшытак****. Настаўнік можа некалькі разоў вяртацца да малюнка, назву якога вучні запомнілі горш. Вучні, перастаўляючы фішку, паўтараюць уголас назву школьнай рэчы. Галоўная ўмова — настаўнік не называе слова «крэйда».*

**Настаўнік.** Якую школьную рэч я не назвала? Назавіце па-беларуску. Дзе можа хавацца трэці элемент мазаікі? *(Каля скрынкі з крэйдай.)*

Паўтарэнне лексікі на тэму «Школьныя памяшканні»

Здабыць наступны элемент мазаікі дапаможа ***вучэбны дапаможнік (на с. 16, заданне 2)***. На якія групы можна раздзяліць малюнкі?

Ці ўсе вучэбныя рэчы вы можаце назваць? Назавіце іх адно аднаму ў пары.

Малюнак якога школьнага памяшкання вы бачыце справа? Што робяць у бібліятэцы?

Якое памяшканне вы наведваеце кожны дзень? Што вы там робіце?

Малюнак якога памяшкання застаўся? Што робяць у спартыўнай зале?

Якія школьныя памяшканні вы можаце назваць? *(Пры неабходнасці настаўнік можа выкарыстоўваць карткі-падказкі да ўрока 5, дадатак 2.)*

Наступная падказка схавана ў школьным памяшканні, дзе вы бываеце кожны дзень у любую пару года (але там не снедаюць). *(Клас.)*

Які прадмет настаўнік часта выкарыстоўвае, каб паказаць, як пішуцца літары, і каб размясціць схемы, літары, лічбы, малюнкі? *(Чацвёрты элемент мазаікі размешчаны з адваротнага боку дошкі.)*

Узнаўленне герояў прачытаных твораў і падзей, звязаных з імі

*(Вучэбны дапаможнік, с. 17, заданне 3.)*

**Настаўнік.** Я ўпэўнена, што вы зможаце ўспомніць імёны ўсіх дзяцей і што з імі адбывалася ў гісторыях, якія мы чыталі на ўроках.

Варыянт 1

Як завуць дзяўчынку? Што адбылося з ёй на ўроку малявання? Як звалі суседа Верачкі? Якую школьную рэч пашкадаваў Вадзік?

Пакажыце Васю. Як вы здагадаліся? Ён сам зрабіў указку. Для каго зрабіў указку? Чым да гэтага паказвала літары настаўніца?

Пакажыце Мікіту. У што гуляў Мікіта з бабуляй? Што ён пераблытаў? Пакажыце цукерку, пакажыце сукенку. Якія яшчэ словы перакладаў Мікіта?

Пакажыце Толіка. За што яму настаўніца паставіла двойку? На якім уроку ён намаляваў ката?

Пакажыце Косціка. Для якога ўрока патрэбны былі Косціку цукеркі на палачках. Колькі трэба было з’есці цукерак?

Варыянт 2

*Заданне 3 з вучэбнага дапаможніка дапоўнена неабходнымі элементамі (дадатак 4).*

*Настаўнік называе імя і лічбу, прапануе вучням расставіць лічбы ў квадратах побач з выявамі вучняў; просіць злучыць лініяй малюнкі справа з вучнямі і патлумачыць, чаму яны так вырашылі.*

*Пры арганізацыі работы настаўнік выкарыстоўвае пытанні варыянта 1.*

III. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Вы добра справіліся з апошнім заданнем, і я дару вам пяты, апошні, элемент мазаікі. Давайце складзём малюнак. Якім словам можна назваць людзей на малюнку? *(Сям’я.)*

На наступных уроках мы будзем вывучаць новыя словы, каб кожны з вас змог расказаць на роднай беларускай мове пра сябе і сваю сям’ю, пра сваіх родных.